o podatkih o proračunskem učinku letne posodobitve osebnih prejemkov in pokojnin uradnikov in drugih uslužbencev Evropske unije ter korekcijskih koeficientov, ki se zanje uporabljajo, za leto 2015

POROČILO KOMISIJE EVROPSKEMU PARLAMENTU IN SVETU

o podatkih o proračunskem učinku letne posodobitve osebnih prejemkov in pokojnin uradnikov in drugih uslužbencev Evropske unije ter korekcijskih koeficientov, ki se zanje uporabljajo, za leto 2015

1.CILJ POROČILA

Cilj tega poročila je izpolniti obveznost Komisije iz člena 65(1) Kadrovskih predpisov za uradnike in Pogojev za zaposlitev drugih uslužbencev Evropske unije (v nadaljevanju: KP), da zagotovi podatke o proračunskem učinku na osebne prejemke in pokojnine uradnikov Evropske unije glede na posodobitev osebnih prejemkov in pokojnin uradnikov in drugih uslužbencev v letu 2015 ter korekcijske koeficiente, ki se zanje uporabljajo.

Posodobitev osebnih prejemkov in pokojnin uradnikov in drugih uslužbencev EU v letu 2015 se izvede v skladu s Prilogo XI h KP ter se opravi pred koncem leta. Temelji na statističnih podatkih, ki jih pripravi Statistični urad EU v soglasju z nacionalnimi statističnimi uradi držav članic in ki kažejo stanje v državah članicah na dan 1. julija 2015.

2.OSNOVNE INFORMACIJE

Z Uredbo (EU, EURATOM) št. 1023/2013 Evropskega parlamenta in Sveta z dne 22. oktobra 2013 je bil spremenjen mehanizem za prilagoditev plač, znan kot „metoda“, ki omogoča samodejno posodabljanje vseh plač, pokojnin in nadomestil. Zato bi bilo treba ustrezne zneske in ponderje v KP razumeti kot referenčne zneske in ponderje, ki se redno in samodejno posodabljajo. Komisija bi morala take posodobljene zneske in ponderje informativno objaviti v dveh tednih po posodobitvi v seriji C Uradnega lista (UL) EU.

V skladu s členom 65(4) KP se v letih 2013 in 2014 osebni prejemki in pokojnine osebja EU, ki dela v Belgiji in Luksemburgu, ne posodobijo, kar pomeni, da v letih 2013 in 2014 ni bila posodobljena nobena plača osebja EU, razen posodobitve korekcijskih koeficientov, ki se uporabljajo za osebne prejemke in pokojnine osebja zunaj Belgije in Luksemburga.

Zato je bila v obdobju štirih let (julij 2010 – julij 2014) prilagoditev osebnih prejemkov in pokojnin uradnikov in drugih uslužbencev EU naslednja: leta 2010 je zaradi uporabe metode iz člena 3 Priloge XI h Kadrovskim predpisom prilagoditev znašala 0,1 %. Za leti 2011 in 2012 je prilagoditev kot del celostnega pristopa za rešitev sporov glede prilagoditve osebnih prejemkov in pokojnin za navedeni leti znašala 0 % oziroma 0,8 %. Poleg tega je bila v okviru političnega kompromisa o reformi KP sprejeta odločitev, da se osebni prejemki in pokojnine za leti 2013 in 2014 zamrznejo.

Združeni učinek neuporabe metode za prilagoditev plač v letih 2011 in 2012 ter zamrznitev osebnih prejemkov in pokojnin v letih 2013 in 2014 je približno 3 milijarde EUR prihrankov v večletnem finančnem okviru za obdobje 2014–2020 in dolgoročno približno 500 milijonov EUR letno. V celoti je bilo z zadnjim pregledom Kadrovskih predpisov v večletnem finančnem okviru ustvarjenih približno 4,3 milijarde EUR upravnih prihrankov. Poleg tega so posebni ukrepi brez neposrednega proračunskega učinka, kot so večje število delovnih ur in krajši letni dopust brez nadomestila plače, za institucije vredni približno 1,5 milijarde EUR.

3.Zakonske določbe o posodobitvi osebnih prejemkov in pokojnin uradnikov in drugih uslužbencev EU ter korekcijskih koeficientov, ki se zanje uporabljajo

3.1.Posodobitev osebnih prejemkov in pokojnin uradnikov in drugih uslužbencev EU (drugi odstavek člena 65(1) KP)

V drugem odstavku člena 65(1) KP je določeno, da se nekateri zneski, navedeni v KP, ki določajo osnovne plače, različna nadomestila in koeficiente, posodabljajo letno v skladu s Prilogo XI. Komisija informativno objavi posodobljene zneske v dveh tednih po posodobitvi v seriji C UL EU.

Poleg tega člen 65(3) KP določa, da se ti zneski (iz drugega odstavka člena 65(1)) razumejo kot zneski, katerih dejanska vrednost se lahko v danem trenutku posodobi brez posredovanja drugega pravnega akta.

V členu 65a KP je navedeno, da so pravila za izvajanje členov 64 in 65 KP določena v Prilogi XI.

V skladu s členom 3 Priloge XI h KP posodobitev osebnih prejemkov in pokojnin iz člena 65 KP izhaja neposredno iz sprememb kupne moči plač nacionalnih javnih uslužbencev državnih uprav (posebni kazalnik) ter sprememb življenjskih stroškov v Belgiji in Luksemburgu (skupni indeks).

Posebni kazalnik meri spremembe neto osebnih prejemkov javnih uslužbencev državnih uprav držav članic, pri čemer se inflacija ne upošteva. Eurostat ta kazalnik izračuna na podlagi podatkov, ki jih pošlje enajst držav članic, navedenih v členu 1(4) Priloge XI.

Skupni indeks meri spremembe življenjskih stroškov uradnikov EU v Belgiji in Luksemburgu za uradnike EU skladno s porazdelitvijo osebja, zaposlenega v teh dveh državah članicah. Eurostat ta indeks izračuna na podlagi podatkov belgijskih in luksemburških organov.

3.2.Posodobitev korekcijskih koeficientov, ki se uporabljajo za osebne prejemke in pokojnine uradnikov in drugih uslužbencev EU znotraj EU (drugi odstavek člena 64)